На основу члана 29а став 4, члана 31а став 11. и члана 53а тач. а) и г) Закона о заштити становништва од заразних болести („Службени гласник РС”, бр. 15/16, 68/20 и 136/20) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**У Р Е Д Б У**

**о изменама Уредбе о мерама за спречавање и сузбијање   
заразне болести COVID-19**

Члан 1.

У Уредби о мерама за спречавање и сузбијање заразне болести COVID-19 („Службени гласник РС”, бр. 33/22 и 48/22) чл. 4. до 8. и 10. бришу се.

Члан 2.

Члан 9. мења се и гласи:

„Када постоји оправдана сумња да може доћи до уношења заразне болести COVID-19 држављанима Републике Србије и страним држављанима који долазе из земаља са посебним ризиком могу се наложити мере поседовања докумената којима се потврђује да особа није позитивна на присуство вируса SARS-CoV-2 или се одредити мера карантина у кућним условима у трајању највише до 14 дана са обавезом тестирања на присуство вируса SARS-CoV-2 у лабораторији здравствене установе Републике Србије.

Начин примене мере из става 1. овог члана одређује се актом министра надлежног за послове здравља, на предлог завода за јавно здравље основаног за територију Републике Србије.

Листу земаља са посебним ризиком објављује завод за јавно здравље основан за територију Републике Србије.

Контролу примене мере из става 1. овог члана врше заједнички министарство надлежно за унутрашње послове, министарство надлежно за послове здравља и заводи/институти за јавно здравље.”

Члан 3.

Ова уредба ступа на снагу даном објављивања у „Службеном гласнику Републике Србије”, а примењује се од 3. маја 2022. године.

05 Број: 110-00-3597/2022

У Београду, 30. априла 2022. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |